Sewe sterf in botsingArgieffoto: ER24 Sewe mense is Donderdag dood na ŉ trompop-botsing tussen ‘n vragmotor en ŉ bakkie op die N2-snelweg in KwaZulu-Natal. Kwanele Ncalane, ŉ woordvoerder van die provinsie se departement van vervoer, het in ŉ verklaring gesê die ongeluk het naby Kokstad plaasgevind. Volgens Ncalane het die vragmotor glo uitgeswaai om ŉ botsing met ŉ aankomende voertuig te vermy, toe die bestuurder beheer oor die vragmotor verloor en die bakkie getref het. “Die oorledenes was almal insittendes van die bakkie,” het Ncalane gesê. Twee mense het ernstige beserings opgedoen en drie mense is matig beseer. Willies Mchunu, die LUR van vervoer, het motoriste aangemoedig om altyd paraat te wees. Hy het gesê met die naderende Paasnaweek gaan baie meer verkeersbeamptes op die snelweë wees vir verhoogde sigbaarheid en spoedbeheer.